**Proiect**

**GUVERNUL REPUBLICII MOLDOVA**

**H O T Ă R Â R E Nr.\_\_\_\_\_**

**din ”\_\_” \_\_\_\_\_\_\_\_2019**

**or. Chişinău**

Cu privire la aprobarea obiectivelor, condițiilor parteneriatului public-privat

privind implementarea Sistemului Automatizat de Supraveghere a Circulației Rutiere în Republica Moldova și cerințelor generale privind selectarea partenerului privat

În temeiul art.11 lit. b) al Legii nr.179-XVI din 10 iulie 2008 cu privire la parteneriatul public-privat (Monitorul Oficial al Republicii Moldova, 2008, nr.165-166, art.605), cu modificările şi completările ulterioare, Guvernul

HOTĂRĂŞTE:

1. Se aprobă obiectivele, condițiile parteneriatului public-privat privind implementarea Sistemului Automatizat de Supraveghere a Circulației Rutiere în Republica Moldova și cerințele generale privind selectarea partenerului privat, conform anexei.

2. Ministerul Afacerilor Interne:

1) va asigura organizarea și desfășurarea concursului public de selectare a partenerului privat, într-o singură etapă, în conformitate cu prevederile Hotărârii Guvernului nr.476 din 4 iulie 2012 “Pentru aprobarea Regulamentului privind procedurile standard şi condițiile generale de selectare a partenerului privat”;

2) va încheia contractul de parteneriat public-privat cu partenerul privat selectat;

3) va monitoriza executarea obligațiilor contractuale de către partenerul privat.

3. Prezenta hotărâre intră în vigoare la data publicării.

|  |  |
| --- | --- |
| PRIM-MINISTRU  |  PAVEL FILIP |
| Contrasemnează:Ministrul afacerilor interne  |  Alexandru JIZDAN |
|  |  |
| Ministrul economiei și infrastructurii |  Chiril GABURICI  |

Anexă

la Hotărârea Guvernului nr. din

**Obiectivele, condițiile parteneriatului public-privat privind implementarea Sistemului Automatizat de Supraveghere a Circulației Rutiere în Republica Moldova și cerințele generale privind selectarea partenerului privat**

1. Parteneriatul public-privat privind implementarea Sistemului Automatizat de Supraveghere a Circulației Rutiere în Republica Moldova are ca obiective specifice:
* sporirea securității traficului rutier prin monitorizarea în regim de timp real și gestiune inteligentă a fluxului de transport;
* sporirea eficienței traficului rutier prin reducerea timpului de staționare a unităților de transport, optimizarea ciclurilor în intersecții;
* dezvoltarea și îmbunătățirea eficienței operaționale a poliției prin implementarea soluțiilor moderne IT;
* îmbunătățirea capacităților de reacție, intervenție, decizie și răspuns prompt și eficient la informațiile parvenite în regim de timp real, în baza informațiilor furnizate de sistem;
* reducerea numărului accidentelor rutiere și a caracterului grav al acestora, prin îmbunătățirea disciplinei participanților la trafic;
* respectarea regulamentului circulației rutiere;
* automatizarea proceselor de detectare a încălcărilor;
* crearea resurselor informaționale unice, centralizate pe domeniu;
* asigurarea ordinii și securității publice prin monitorizarea în regim de timp real cu sisteme video de supraveghere inteligente capabile să identifice și să emită alerte în eventuale situații de intervenție;
* dezvoltarea capacităților de activitate preventivă în asigurarea ordinii și securității publice, prin furnizarea de informații și mecanisme inteligente de analiză și prognozare.
1. Scopul parteneriatului public-privat este asigurarea respectării de către participanții la traficul rutier a legislației și reglementărilor în vigoare, eliminarea oportunităților de corupție, reducerea numărului și impactului accidentelor rutiere și asigurarea siguranței participanților la trafic.
2. Modalitatea de realizare a parteneriatului public-privat este Proiectare - Construcție - Operare tehnică –Transfer, determinată conform alin (2) art.19 al Legii nr.179-XVI din 10 iulie 2008 cu privire la parteneriatul public-privat. Operarea tehnică înglobează asigurarea mentenanței Sistemului Automatizat de Supraveghere a Circulației Rutiere, fără prelucrarea datelor cu caracter personal sau operarea informațiilor din sistem.
3. Obiect al parteneriatului public-privat sunt serviciile de interes public în vederea proiectării, furnizării, implementării și operării tehnice a Sistemului Automatizat de Supraveghere a Circulației Rutiere în Republica Moldova.
4. Pentru atingerea obiectivelor şi scopului parteneriatului, pe durata implementării acestuia, partenerul public va transmite cu titlul gratuit în gestiunea partenerului privat sistemul de supraveghere video existent care va fi înlocuit și/sau integrat în noul Sistem Automatizat de Supraveghere a Circulației Rutiere.
5. Termenul contractului de parteneriat public-privat nu va depăși 25 ani de la data semnării.
6. Investițiile efectuate pentru implementarea Sistemului Automatizat de Supraveghere a Circulației Rutiere în Republica Moldova sunt asigurate de partenerul privat. Bunurile create de partenerul privat, la încetarea contractului de parteneriat public-privat, se transmit în proprietatea partenerului public, libere de orice sarcini și grevări.
7. Recuperarea investiției partenerului privat se va efectua din contul acumulărilor obținute în rezultatul amenzilor aplicate urmare încălcărilor înregistrate de noul Sistem Automatizat de Supraveghere a Circulației Rutiere, care se vor contabiliza separat de încasările acumulate din amenzile aplicate în alt mod decît prin Sistemul Automatizat de Supraveghere a Circulației Rutiere de Inspectoratul General al Poliției.
8. Partenerului privat îi revine 50% din suma totală a acumulărilor obținute în rezultatul amenzilor aplicate urmare încălcărilor înregistrate de noul Sistem Automatizat de Supraveghere a Circulației Rutiere.
9. Partenerii de proiect, în perioada derulării parteneriatului, vor asigura implementarea şi respectarea cerințelor de securitate informațională, precum și a prevederilor Legii nr. 133 din 8 iulie 2011 privind protecția datelor cu caracter personal.
10. În calitate de participanți la concurs pot fi persoanele fizice și juridice de drept privat, rezidente ale Republicii Moldova și/sau ale unui stat cu care Republica Moldova are semnate Acorduri de colaborare comercială economică și/sau privind promovarea și protejarea investițiilor. Participanții pot acționa nemijlocit sau prin reprezentanți, mandatați în ordinea stabilită.
11. Participanții la concurs sunt în drept să se asocieze în scopul depunerii unei oferte comune, fără a fi obligați să își legalizeze din punct de vedere juridic asocierea. Angajamentul privind asocierea va fi prezentat în formă scrisă la momentul depunerii ofertei. În cazul în care oferta comună este declarată câștigătoare asocierea urmează a fi legalizată, în modul stabilit, până la semnarea contractului.
12. Câștigătorul concursului, până la semnarea contractului de parteneriat public-privat, va înființa, în modul stabilit de legislație, o societate comercială pentru implementarea parteneriatului public-privat.
13. Criteriile de bază la selectarea partenerului privat:

1) deținerea experienței de cel puțin 5 ani în furnizarea, implementarea și întreținerea sistemelor informatice integrate pentru supravegherea video digitală, monitorizarea traficului și analiza video inteligentă;

2) deținerea experienței de cel puțin 5 ani în managementul proiectelor, asigurarea calității și pregătirea personalului în domeniul sistemelor informatice pentru supravegherea video digitală, monitorizarea traficului și analiza video inteligentă ;

3) deținerea experienței de cel puțin 5 ani în crearea Centrelor de monitorizare și Centrelor de procesare date specializate;

4) deținerea Certificatului de conformitate al Sistemului de management al calității ISO 9001:2015 sau echivalent și a Certificatului de conformitate al Sistemului de management al securității informației ISO 27001:2017 sau echivalent, eliberate de un organism de certificare acreditat;

5) deținerea autorizațiilor de la producător pentru componentele soluției ofertate, inclusiv pentru mijloacele de foto-video fixare și înregistrare, instrumente software de monitorizare și analiză inteligentă;

6) deținerea certificărilor profesionale sau certificărilor de producător de către echipa de proiect cel puțin pentru următoarele domenii: tehnologii informaționale, Telecomunicații, Proiectare, planificare, implementare și întreținere rețele și arhitectură TI; Sisteme de operare și sisteme de gestiune a bazelor de date; Sisteme de supraveghere video și sisteme de analiză inteligentă; Centre de comandă și control; Centre situaționale; Centre de monitorizare;

7) corespunderea soluției tehnice propuse condițiilor stabilite în Caietul de sarcini;

8) nu are antecedente penale nestinse pentru încălcarea legislației în statul în care își desfășoară ori a desfășurat activitate.

 14. Lucrările investiționale vor fi lansate de partenerul privat nu mai târziu de 6 (șase) luni de la semnarea contractului de parteneriat public – privat și vor fi finalizate în termen de cel mult 6 ani.

15. Partenerul privat se obligă să achite, pe toată durata contractului de parteneriat public-privat impozitele și taxele conform legislației în vigoare a Republicii Moldova.

16. Contractul de parteneriat public-privat va conține clauze privind:

1) drepturile și obligațiile partenerului privat și ale partenerului public, după caz, şi a altor părți implicate.

2) dreptul partenerului privat de a folosi activele sistemului de supraveghere video existent doar în scopurile indicate în contractul de parteneriat public-privat și obligativitatea integrării lui în noul Sistem Automatizat de Supraveghere a Circulației Rutiere;

3) asigurarea executării lucrărilor de construcție și reconstrucție de către partenerul privat în corespundere cu documentația de proiect şi prevederile Legii nr.721-XIII din 2 februarie 1996 privind calitatea în construcții, şi cu alte acte normative în domeniul construcțiilor;

4) termenele de executare de către partenerul privat a lucrărilor de proiectare și implementare a sistemului și operarea tehnică a acestuia;

5) modul de repartizare a încasărilor rezultate din amenzile aplicate prin intermediul Sistemului Automatizat de Supraveghere a Circulației Rutiere implementat de partenerul privat.

6) periodicitatea achitărilor către partenerul privat;

7) asumarea de către partenerul privat a riscurilor ce țin de implementarea și operarea tehnică a Sistemului Automatizat de Supraveghere a Circulației Rutiere, conform normelor tehnice, prin constituirea unei garanții de bună execuție a contractului;

8) partajarea riscurilor și măsurile de atenuare a lor;

9) sancțiunile aplicabile părților contractante pentru neexecutarea conformă a obligațiilor contractuale;

10) încetarea și rezilierea contractului cu specificarea temeiurilor de încetare sau reziliere a contractului şi efectele încetării sau rezilierii contractului;

11) transferul, cu titlu gratuit, la încetarea contractului de parteneriat public-privat a obiectului parteneriatului cu toate activele și bunurile accesorii, inclusiv cele rezultate în perioada de derulare a contractului, în bună stare, funcționale şi libere de orice sarcini sau obligații.

17. Partenerul public, independent sau în comun cu alte autorități publice interesate, asigură monitorizarea și controlul executării obligațiilor contractuale asumate de partenerul privat prin contract.